## La Generalitat posa en marxa un pla de xoc en tres fases per a minimitzar l’impacte ocasionat per la DANA a l’Albufera

*** La Conselleria de Medi Ambient activa com a primeres mesures la desobstrucció de comportes i séquies i l’elaboració d’una valoració cartogràfica
* En la segona fase es durà a terme l’eliminació de restes flotants en la xarxa de séquies més afectades i la reobertura del centre d’interpretació del Racó de l’Olla**

La Conselleria de Medi Ambient, Infraestructures i Territori ha posat en marxa un pla de xoc per a minimitzar l’impacte de la DANA a l’Albufera que ha sigut dividit en tres fases que es desenrotllaran en les pròximes setmanes per part de la Direcció General de Medi Natural i Animal.

Dins de la primera fase, durant esta setmana ja es treballa en la col·locació de barreres tanques i en la desobstrucció de comportes i séquies en la zona pròxima a la pista de Silla, així com en la retirada d’elements del marge de la séquia de Ravisanxó. De manera paral·lela, s’està elaborant una valoració cartogràfica detallada de les zones afectades.

D’altra banda, s’ha pres la decisió d’estendre la cota de nivell del llac cap als 10 centímetres amb la finalitat de facilitar el desguàs de les zones inundades en el sector nord i oest del parc natural, facilitar la busca de desapareguts, aconseguir l’eixida dels sòlids en suspensió que ha arrossegat l’avinguda d’aigua, així com permetre l’accés a zones més pròximes al llac per a l’avaluació de danys i retirada de restes.

La disminució del nivell s’està realitzant de manera acordada amb les forces i cossos de seguretat de l’Estat, procés que es va accelerar amb la mesura presa amb l’Ajuntament de València, tancant les comportes i activant el sistema de bombes de les goles del Pujol i Perellonet.

En la segona fase, que s’activarà la setmana que ve, es durà a terme l’eliminació de restes flotants del llac en col·laboració amb les comunitats de regants, Regs de Favara i la Séquia de l’Or, respectant els temps que marquen el desenrotllament del treball dels equips de busca de persones.

De la mateixa manera, es durà a terme l’avaluació dels materials que s’extrauran dels camps d’arròs i de les restes depositades en zones dunars del litoral del parc natural. A més, en coordinació amb l’Entitat Pública de Sanejament d’Aigües Residuals de la Comunitat Valenciana (EPSAR) es farà un seguiment exhaustiu dels abocaments de les depuradores, així com es preveu la reobertura del centre d’interpretació Racó de l’Olla.

**Mitjà i llarg termini**

Per a finalitzar, el pla preveu una tercera fase a partir de desembre que establirà unes accions a mitjà i llarg termini entre les quals destaca la redacció de projectes d’adequació de reserves de la Generalitat afectades per la DANA, així com la retirada de residus i terres en la zona de trencament pròxim al barranc de Catarroja per la dificultat d’accedir amb maquinària en estos moments. Finalment, es farà un complet seguiment de la qualitat de les aigües del llac en coordinació amb la resta de les administracions.

Fecha: 12/11/2024